La grande illusion

***La grande illusion*** (títol orichinal en francés, en aragonés ***A gran ilusión***, estrenada en Aragón con o suyo títol traduciu enta lo castellano como ***La gran ilusión***) ye una cinta de l'anyo 1937 de cine de drama belico de cine francés dirichida por Jean Renoir seguntes un guión orichinal d'él mesmo y de Charles Spaak, con una dirección de fotografía de Christian Matras, una banda sonora orichinal de Joseph Kosma y una producción cinematografica a'l cudiau d'Albert Pinkovitch y Frank Rollmer ta la productora cinematografica *[[Réalisation d'Art Cinématographique]]*. Composan l'elenco d'actors d'a cinta Jean Gabin, Marcel Dalio, Pierre Fresnay, Erich von Stroheim, Dita Parlo, Julien Carette, Gaston Modot, Georges Péclet, Werner Florian, Jean Dasté y Sylvain Itkine, entre d'atros.

Mientres a Primera Guerra Mundial, o *[[Rittmeister]] von Rauffenstein* fa cayer un avión francés en servicio d'observación pilotau por o *[[capitán]] Boëldieu *, un aristocrata francés, y lo *[[tenient]] Maréchal*, de clase treballadora. *Von Rauffenstein* pregunta si son aristocratas ta convidar-los a minchar d'estar asinas. Bien luego descubre que conoixeba a *Boëldieu* d'antes d'a guerra y comparte con él anecdotas d'a suya vida anterior, amostrando asinas una solidaridat de clase social entre toz dos. Dimpués levan a los presoners a un campo de presoners de guerra y cuan se ye fendo una representación teatrals, os presoners conoixen que mientres a batalla de Verdún l'exercito francés ha capturau o Fuerte Douaumont y *Maréchal* canta enfervorizau *[[La Marseillaise]]*, l'himno nacional d'o suyo país, y como consecuencia lo castigan. Posteriorment los tresladan enta un atro campo, a on tornan a coincidir con *von Rauffenstein*, a qui como consecuencia d'as suyas feridas de guerra han retirau d'o servicio activo. En ixe campo tornan a trobar.se con *Rosenthal*, un cabalero chudieu a qui heban conoixiu en os suyo primer campo, y que lis proposa de fugar-se. En a fuga, *Boëldieu* muere accidentalment encara que *von Rauffenstein* preba d'evitar-lo y encara en ixe inte comparten solidaridat de clase. Qui ha conseguiu fugar-se son *Maréchal* y *Rosenthal*, que en marchar enta la muga con Suiza conoixen a *Elsa*, una vídua alemana de qui *Maréchal* s'enamora.

A cinta s'ambienta en Francia y Alemania en 1916 y 1917 mientres a Primera Guerra Mundial y las suyas escenas se filmoron en o castiello d'Haut-Koenigsbourg en Orschwiller en o Baixo Rin, en Kolmar y atras localidaz en l'Alto Rin y en Chamonix en l'Alta Saboya en Francia, amás d'en estudios cinematograficos en Sena-Sant Denís y Altos d'o Sena.

*La grande illusion* ye considerada como una d'as millors cintas d'a Historia d'o Cine y recibió cuantos premios y nominacions, en destacando una nominación a los Premios Oscar en a suya 11<sup>ena</sup> edición (a la Millor Cinta). Tanimientres, a cinta tenió problemas con a censura mientres o Tercer Reich por o suyo antimilitarismo pero tamién en os primers momentos d'a Segunda Guerra Mundial en Francia y mientres a Francia de Vichèi os alemans destruyioron todas as copias d'a cinta, que se consideró dica los anyos 1980 como una cinta perdida y que nomás podió recuperar-se que anyadas dimpués con una copia procedent d'a Unión Sovietica (que fácil que los sovieticos obtenesen mientres a batalla de Berlín a finals d'a guerra).

## Elenco

## Se veiga tamién
* Cine en 1937.
* Cintas de 1937.

## Referencias

## Vinclos externos

*  ''La grande illusion'' en Internet Movie Database.
*  ''La grande illusion'' en TCM Movie Database.
*  ''La grande illusion'' en AllMovie.
*  ''La grande illusion'' en Rotten Tomatoes.
*  ''La grande illusion'' en FilmAffinity.
*  ''La grande illusion'' en Allociné.
*  ''La grande illusion'' en Letterboxd.
*  ''La grande illusion'' en Netflix.